FI Euroopan unionin virallinen lehti L 58/13

KOMISSION DELEGOITU ASETUS (EU) 2016/301,

annettu 30 päivänä marraskuuta 2015,

Euroopan parlamentin ja neuvoston direktiivin 2003/71/EY täydentämisestä esitteen hyväksymistä ja julkistamista ja mainontaan liittyvien ilmoitusten levittämistä koskevilla teknisillä sääntelystandardeilla sekä komission asetuksen (EY) N:o 809/2004 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä ja direktiivin 2001/34/EY muuttamisesta 4 päivänä marraskuuta 2003 annetun Euroopan parlamentin ja neuvoston direktiivin 2003/71/EY (1), ja erityisesti sen 13 artiklan 7 kohdan kolmannen alakohdan, 14 artiklan 8 kohdan kolmannen alakohdan ja 15 artiklan 7 kohdan kolmannen alakohdan,

sekä katsoo seuraavaa:

(1) Direktiivillä 2003/71/EY yhdenmukaistetaan esitteiden laatimista, hyväksymistä ja jakelua koskevia vaatimuksia. Jotta voidaan varmistaa johdonmukainen yhdenmukaistaminen ja ottaa huomioon tekniikan kehitys finanssimarkkinoilla, on tarpeen määritellä nämä vaatimukset, erityisesti ne, jotka koskevat hyväksymismenettelyä, julkistamista ja tietoja, jotka levitetään tarjoamisesta tai kaupankäynnin kohteeksi ottamisesta esitteestä erillisesti, myös mainontaa.

(2) Esitteen tarkastaminen ja hyväksyminen on monivaiheinen menettely. Ennen kuin kansallinen toimivaltainen viranomainen tekee päätöksen esitteen hyväksymisestä, liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli analysoi ja muokkaa esiteluonnosta useaan otteeseen sen varmistamiseksi, että esite täyttää täydellisyyttä koskevan vaatimuksen, myös annettujen tietojen johdonmukaisuuden ja ymmärrettävyyden osalta. Jotta voitaisiin tarjota liikkeeseenlaskijoille, tarjoajille tai kaupankäynnin kohteeksi ottamista hakeville osapuolille lisävarmuutta hyväksymisprosessin suhteen, on tarpeen täsmentää, mitkä asiakirjat kansallisille toimivaltaisille viranomaisille olisi toimitettava esitteen hyväksymisprosessin eri ajankohtina.

(3) Esiteluonnos olisi aina toimitettava kansalliselle toimivaltaiselle viranomaiselle sellaisessa sähköisessä muodossa, johon voi tehdä hakuja, ja kyseisen viranomaisen hyväksymällä sähköisellä välineellä. Hakukelpoinen sähköinen muoto mahdollistaa sen, että kansalliset toimivaltaiset viranomaiset voivat hakea erityisiä termejä tai sanoja esitteestä, se nopeuttaa tutkimista ja tukee tehokasta ja oikea-aikaista tarkastusprosessia.

(4) Esitteen ensimmäistä luonnosta lukuun ottamatta on välttämätöntä, että jokaiseen kansalliselle toimivaltaiselle viranomaiselle toimitettuun esitteen luonnokseen merkitään selvästi muutokset aiemmin toimitettuun luonnokseen verrattuna ja selitetään, millä tavoin muutoksilla korjataan kansallisen toimivaltaisen viranomaisen ilmoittamat puutteet. Jokaisen toimivaltaiselle kansalliselle viranomaiselle lähetetyn tarjousesitteen luonnoksen on sisällettävä versio, johon on merkitty kaikki muutokset aiemmin toimitettuun luonnokseen verrattuna, ja puhdas versio, johon tällaisia muutoksia ei ole merkitty.

(5) Jos tiedoksi annettavia tietoja, jotka sisältyvät komission asetuksen (EY) N:o 809/2004 (2) merkityksellisiin liitteisiin, ei sovelleta tai jos niillä liikkeeseenlaskun tai liikkeeseenlaskijan luonteesta johtuen ei ole merkitystä, tietyssä esitteessä toimivaltaiselle kansalliselle viranomaiselle olisi ilmoitettava, mistä tiedoista on kyse, jotta voidaan minimoida mahdolliset viiveet tarkastusprosessissa.

(6) Jotta voidaan varmistaa resurssien tehokas käyttö, kansallisella toimivaltaisella viranomaisella olisi oltava oikeus päättää tarkastusprosessi ilman esitteen hyväksymisestä, jos se havaitsee, ettei liikkeeseenlaskija, tarjoaja tai kaupankäynnin kohteeksi ottamista hakeva osapuoli pysty noudattamaan esitejärjestelmän vaatimuksia.

(7) Esitteiden ja lopullisten ehtojen sähköisellä julkistamisella varmistetaan, että sijoittajat saavat niiden sisältämät tiedot käyttöönsä nopeasti ja helposti. Sijoittajilta ei saisi vaatia oikeudellista vastuuta rajoittavan vastuuvapauslausekkeen hyväksymistä, maksun suorittamista tai rekisteröintiprosessin läpikäyntiä esitteen saamiseksi, koska nämä haittaavat helppoa saatavuutta. Varoitussuodattimia, jotka osoittavat, millä lainkäyttöalueella tarjous tehdään, ja edellyttävät, että sijoittajat ilmoittavat asuinmaansa tai että he eivät asu tietyssä maassa tai tietyllä lainkäyttöalueella, ei olisi pidettävä oikeudellista vastuuta rajoittavina vastuuvapauslausekkeina.

(8) Mainontaan liittyvästä ilmoituksesta, joka liittyy yleisölle tehtyyn tarjoukseen tai kaupankäynnin kohteeksi ottamiseen, voi tulla epätarkka tai harhaanjohtava, kun ilmenee tai havaitaan merkityksellinen uusi seikka, olennainen asiavirhe tai epätarkkuus, joka liittyy vastaavassa esitteessä olevaan tietoon. Olisi säädettävä vaatimuksista, joilla varmistetaan, että mainontaa muutetaan, jos siitä tulee harhaanjohtava tai epätarkka tällaisen uuden seikan, olennaisen asiavirheen tai epätarkkuuden vuoksi.

(9) Koska esite on yleisölle tehdyn tarjouksen tai kaupankäynnin kohteeksi ottamisen virallinen tietolähde, kaikkien tietojen, jotka näiden osalta lähetetään suullisesti tai kirjallisesti mainontatarkoituksessa tai muussa tarkoituksessa, olisi vastattava esitteessä olevia tietoja. Tämä olisi varmistettava edellyttämällä, etteivät lähetetyt tiedot ole ristiriidassa tarjousesitteen sisällön kanssa tai ettei niissä viitata tällaisiin tietoihin. Lisäksi olisi kiellettävä lähettämästä tietoja, jotka antavat merkittävästi vääristyneen kuvan esitteessä annetuista tiedoista. Koska vaihtoehtoiset tuloksellisuutta kuvaavat luvut voivat vaikuttaa suhteettomasti investointipäätökseen, olisi myös kiellettävä sisällyttämästä tällaisia lukuja yleisölle tehtyä tarjousta tai kaupankäynnin kohteeksi ottamista koskeviin tietoihin, jotka lähetetään esitteestä erillisenä, paitsi jos ne sisältyvät esitteeseen.

(10) Asetus (EY) N:o 809/2004 sisältää säännöksiä, jotka koskevat esitteen julkistamista ja mainontaan liittyvien ilmoitusten levittämistä. Vaatimusten päällekkäisyyden välttämiseksi eräät asetuksen (EY) N:o 809/2004 säännökset olisi poistettava.

(11) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.

(12) Euroopan parlamentin ja neuvoston asetuksen (EU) N:o 1095/2010 (3) 10 artiklan mukaisesti EAMV on järjestänyt avoimia julkisia kuulemisia teknisten sääntelystandardien luonnoksista, analysoinut mahdollisia asiaan liittyviä kustannuksia ja hyötyjä sekä pyytänyt lausunnon mainitun asetuksen 37 artiklalla perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET JA ESITTEEN HYVÄKSYMINEN

1 artikla

Kohde

Tässä asetuksessa vahvistetaan tekniset sääntelystandardit, joissa määritellään tarkemmin

1. järjestelyt direktiivin 2003/71/EY 13 artiklassa tarkoitetulle esitteen hyväksymiselle;

2. järjestelyt direktiivin 2003/71/EY 14 artiklan 1–4 kohdassa tarkoitetulle esitteen julkistamiselle;

3. direktiivin 2003/71/EY 15 artiklassa tarkoitettu mainonta;

4. yhdenmukaisuus yleisölle tarjoamista tai kaupankäynnin kohteeksi säännellyillä markkinoilla ottamista koskevien tietojen ja esitteeseen sisältyvien tietojen välillä direktiivin 2003/71/EY 15 artiklan 4 kohdan mukaisesti.

2 artikla

Hyväksymistä koskevan hakemuksen toimittaminen

1. Liikkeeseenlaskijan, tarjoajan tai säännellyillä markkinoilla kaupankäynnin kohteeksi ottamista hakevan osapuolen on toimitettava toimivaltaiselle viranomaiselle sähköisellä välineellä esitteen kaikki luonnokset sähköisessä muodossa, johon voi tehdä hakuja. Toimitettaessa esitteen ensimmäistä luonnosta on nimettävä yhteyspiste, johon toimivaltainen viranomainen voi lähettää kaikki ilmoitukset kirjallisesti sähköisellä välineellä.

2. Yhdessä toimivaltaiselle viranomaiselle toimitettavan esitteen ensimmäisen luonnoksen kanssa tai esitteen tarkastusprosessin aikana liikkeeseenlaskijan, tarjoajan tai säännellyillä markkinoilla kaupankäynnin kohteeksi ottamista hakevan osapuolen on toimitettava sähköisessä muodossa, johon voi tehdä hakuja, seuraavaa:

a) kotijäsenvaltion toimivaltaisen viranomaisen pyynnöstä asetuksen (EY) N:o 809/2004 25 artiklan 4 kohdan mukaisesti tai omasta aloitteestaan viittausluettelo, jossa myös yksilöidään asetuksen (EY) N:o 809/2004 liitteiden I–XXX sisältämät tiedot, joita ei ole sisällytetty esitteeseen, koska ne eivät olleet sovellettavissa liikkeeseenlaskijan, tarjoajan, kaupankäynnin kohteeksi ottamista hakevan osapuolen, yleisölle tarjottavien tai kaupankäynnin kohteeksi hyväksyttävien arvopapereiden luonteen perusteella. Jos viittausluetteloa ei toimiteta, ja jos esitteen luonnoksessa esitettyjen tietojen järjestys ei vastaa asetuksen (EY) N:o 809/2004 liitteissä säädettyjen tietojen järjestystä, esitteen luonnoksen marginaaliin on merkittävä mitkä esitteen osat vastaavat mitäkin esitteen julkistamisvaatimusta. Sellaiseen esitteeseen, jonka marginaaliin on tehty merkintöjä, on liitettävä asiakirja, jossa yksilöidään kaikki asetuksen (EY) N:o 809/2004 asiaa koskeviin liitteisiin sisältyvät tiedot, joita ei ole sisällytetty esitteeseen, koska ne eivät olleet sovellettavissa tarjoajan, kaupankäynnin kohteeksi ottamista hakevan osapuolen, yleisölle tarjottavien tai kaupankäynnin kohteeksi hyväksyttävien arvopapereiden luonteen perusteella;

b) jos liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli pyytää, että esitteen hyväksymisen jälkeen kotijäsenvaltion toimivaltainen viranomainen toimittaa vastaanottavan jäsenvaltion toimivaltaiselle viranomaiselle hyväksymistodistuksen direktiivin 2003/71/EY 8 artiklan 2 kohdan nojalla, tätä koskeva pyyntö;

c) jos liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli pyytää, että esitteen hyväksymisen jälkeen kotijäsenvaltion toimivaltainen viranomainen toimittaa vastaanottavan jäsenvaltion toimivaltaiselle viranomaiselle hyväksymistodistuksen direktiivin 2003/71/EY 18 artiklan 1 kohdan nojalla, tätä koskeva pyyntö;

d) esitteessä viittauksin esitettävät tiedot, paitsi jos sama toimivaltainen viranomainen on jo hyväksynyt ne tai jos ne on jo toimitettu sille direktiivin 2003/71/EY 11 artiklan mukaisesti;

e) muut tiedot, jotka kotijäsenvaltion toimivaltainen viranomainen katsoo kohtuullisin perustein tarkastamista varten tarpeellisiksi ja joita toimivaltainen viranomainen nimenomaisesti vaatii tätä tarkoitusta varten.

3 artikla

Esitteen luonnoksen muutokset

1. Sen jälkeen kun kotijäsenvaltion toimivaltaiselle viranomaiselle on toimitettu esitteen ensimmäinen luonnos, liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli voi toimittaa uusia versioita esitteen luonnoksesta, ja sen on merkittävä näihin uusiin luonnoksiin kaikki muutokset, jotka se on tehnyt edelliseen toimivaltaiselle viranomaiselle toimitettuun luonnokseen, jossa ei ole merkintöjä. Jos muutoksia tehdään vain rajoitetusti, esitteen luonnoksesta voidaan toimittaa otteita merkintöineen, joista kaikki muutokset edelliseen luonnokseen käyvät ilmi. Sen luonnoksen mukana, jossa esitetään kaikki muutokset, on aina toimitettava myös puhdas versio.

Jos liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli ei voi noudattaa ensimmäisessä alakohdassa säädettyä vaatimusta esitteeseen tehtäviin merkintöihin liittyvien teknisten vaikeuksien vuoksi, jokainen edelliseen esitteen luonnokseen tehty muutos on ilmoitettava kotijäsenvaltion toimivaltaiselle viranomaiselle kirjallisesti.

2. Jos kotijäsenvaltion toimivaltainen viranomainen on ilmoittanut tämän asetuksen 5 artiklan 2 kohdan mukaisesti liikkeeseenlaskijalle, tarjoajalle tai säännellyillä markkinoilla kaupankäynnin kohteeksi ottamista hakevalle osapuolelle, että se katsoo, ettei tarjousesitteen luonnos täytä täydellisyyttä koskevaa vaatimusta, annettujen tietojen johdonmukaisuus ja ymmärrettävyys mukaan luettuna, tämän jälkeen toimitettavaan esitteen luonnokseen on liitettävä selvitys siitä, miten toimivaltaisen viranomaisen ilmoittamat puutteet on korjattu.

Jos muutokset aiemmin toimitettuun esitteen luonnokseen ovat itsestään selviä tai niillä korjataan selkeästi toimivaltaisen viranomaisen ilmoittamat puutteet, katsotaan riittäväksi merkintä siitä, missä puutteiden korjaamiseksi tehdyt muutokset ovat.

4 artikla

Lopullisen version toimittaminen

1. Hyväksyttäväksi toimitettavan esitteen lopullisen version mukana on oltava kaikki 2 artiklan 2 kohdassa mainitut tiedot, jotka ovat muuttuneet edellisen version toimittamisen jälkeen, lukuun ottamatta 2 artiklan 2 kohdan a alakohdassa tarkoitettua viittausluetteloa. Esitteen lopullisen luonnoksen marginaaliin ei tehdä merkintöjä.

2. Jos 2 artiklan 2 kohdassa mainittuihin aiemmin toimitettuihin tietoihin ei ole tehty muutoksia, liikkeeseenlaskijan, tarjoajan tai säännellyillä markkinoilla kaupankäynnin kohteeksi ottamista hakevan osapuolen on vahvistettava kirjallisesti, ettei aiemmin toimitettuihin tietoihin ole tehty muutoksia.

5 artikla

Hakemuksen vastaanottaminen ja käsittely

1. Kotijäsenvaltion toimivaltaisen viranomaisen on vahvistettava vastaanottaneensa alkuperäinen esitteen hyväksymistä koskeva hakemus kirjallisesti sähköistä välinettä käyttäen mahdollisimman pian, kuitenkin viimeistään vastaanottamista seuraavan toisen työpäivän päättyessä. Vastaanottoilmoituksessa on ilmoitettava liikkeeseenlaskijalle, tarjoajalle tai säännellyillä markkinoilla kaupankäynnin kohteeksi ottamista hakevalle osapuolelle hakemuksen viitenumero ja toimivaltaisen viranomaisen nimeämä yhteyspiste, johon hakemusta koskevat tiedustelut voi osoittaa. Vastaanottoilmoituksen päivämäärä ei vaikuta direktiivin 2003/71/EY 13 artiklan 2 kohdassa tarkoitettuun esitteen luonnoksen jättämispäivämäärään, josta ilmoitusten määräajat alkavat.

2. Jos kotijäsenvaltion toimivaltainen viranomainen katsoo kohtuullisin perustein, että sille toimitetut asiakirjat ovat puutteelliset tai että niitä on täydennettävä lisätiedoin, esimerkiksi tiettyjen tietojen epäjohdonmukaisuuksien tai epäselvyyden vuoksi, sen on ilmoitettava liikkeeseenlaskijalle, tarjoajalle tai kaupankäynnin kohteeksi ottamista hakevalle osapuolelle lisätietojen tarpeesta perusteluineen kirjallisesti sähköistä välinettä käyttäen.

3. Jos kotijäsenvaltion toimivaltainen viranomainen katsoo, että puutteet ovat luonteeltaan vähäisiä tai että ajoitus on äärimmäisen tärkeää, se voi ilmoittaa asiasta liikkeeseenlaskijalle, tarjoajalle tai kaupankäynnin kohteeksi ottamista hakevalle osapuolelle suullisesti, jolloin direktiivin 2003/71/EY 13 artiklan 4 kohdassa tarkoitettujen esitteen hyväksymistä koskevien määräaikojen kuluminen ei keskeydy.

4. Jos liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli on kykenemätön tai haluton toimittamaan pyydetyt lisätiedot 2 kohdan mukaisesti, kotijäsenvaltion toimivaltainen viranomainen voi kieltäytyä hyväksymästä esitettä ja päättää tarkastusprosessin.

5. Kotijäsenvaltion toimivaltaisen viranomaisen on ilmoitettava liikkeeseenlaskijalle, tarjoajalle tai säännellyillä markkinoilla kaupankäynnin kohteeksi ottamista hakevalle osapuolelle esitteen hyväksymistä koskevasta päätöksestään kirjallisesti sähköistä välinettä käyttäen päätöksen tekopäivänä. Jos esitteen hyväksymistä koskeva hakemus hylätään, toimivaltaisen viranomaisen päätöksessä on oltava perustelut hylkäämiselle.

II LUKU

ESITTEEN JULKISTAMINEN

6 artikla

Esitteen julkistaminen sähköisessä muodossa

1. Kun esite julkistetaan sähköisessä muodossa direktiivin 2003/71/EY 14 artiklan 2 kohdan c, d tai e alakohdan mukaisesti, sen on täytettävä seuraavat ehdot riippumatta siitä, koostuuko se yhdestä tai useammasta asiakirjasta:

a) sen on oltava helposti saatavilla verkkosivustolla;

b) sen on oltava sähköisessä muodossa, johon voi tehdä hakuja ja jota ei voida muuttaa;

c) se ei saa sisältää hyperlinkkejä lukuun ottamatta linkkejä sähköisiin osoitteisiin, joissa viittauksina esitetyt tiedot ovat saatavilla;

d) sen on oltava ladattavissa ja tulostettavissa.

2. Kun esite, joka sisältää viittauksina esitettyjä tietoja, julkistetaan sähköisessä muodossa, sen on sisällettävä hyperlinkit kaikkiin asiakirjoihin, joihin viittauksina esitetyt tiedot sisältyvät tai kaikille internetsivustoille, joilla kyseinen asiakirja julkaistaan.

3. Jos arvopaperien tarjoamiseksi yleisölle laadittu esite asetetaan saataville liikkeeseenlaskijoiden, rahoituksenvälittäjien tai säänneltyjen markkinoiden verkkosivustolle, näiden on ryhdyttävä toimiin sen varmistamiseksi, ettei tietoja suunnata niiden jäsenvaltioiden tai kolmansien maiden asukkaille, joissa arvopapereita ei tarjota yleisölle, esimerkiksi asettamalla verkkosivustoon vastuuvapauslauseke, jossa mainitaan tarjouksen kohderyhmä.

4. Sähköisessä muodossa julkistettuun esitteeseen pääsyn edellytyksenä ei saa olla:

a) rekisteröintiprosessin läpikäyminen;

b) oikeudellista vastuuta rajoittavan vastuuvapauslausekkeen hyväksyminen;

c) maksun suorittaminen.

7 artikla

Lopullisten ehtojen julkistaminen

Ohjelmaesitteeseen liittyvien lopullisten ehtojen julkistamisessa ei tarvitse käyttää samaa menetelmää kuin ohjelmaesitettä julkistettaessa edellyttäen, että julkistamisessa käytetään jotakin direktiivin 2003/71/EY 14 artiklassa mainituista menetelmistä.

8 artikla

Julkistaminen sanomalehdissä

1. Direktiivin 2003/71/EY 14 artiklan 2 kohdan a alakohdan noudattamiseksi esite on julkistettava yleisluonteisessa tai talousalan sanomalehdessä, joka ilmestyy koko valtion alueella tai useilla alueilla.

2. Jos toimivaltainen viranomainen katsoo, ettei julkistamisvälineeksi valittu sanomalehti ole 1 kohdassa asetettujen vaatimusten mukainen, sen on määritettävä sanomalehti, jonka levikki on julkistamisen kannalta riittävän laaja ottaen erityisesti huomioon kunkin jäsenvaltion maantieteelliset alueet, asukasmäärät ja lukutottumukset.

9 artikla

Ilmoituksen julkistaminen

1. Jos jäsenvaltio käyttää direktiivin 2003/71/EY 14 artiklan 3 kohdassa mainittua mahdollisuutta ja vaatii julkistamaan ilmoituksen siitä, miten esite on annettu yleisön saataville ja mistä sen voi saada, kyseinen ilmoitus on julkistettava sanomalehdessä, joka täyttää tämän asetuksen 8 artiklan mukaiset esitteiden julkistamisvaatimukset.

Jos ilmoitus liittyy esitteeseen, joka julkistetaan ainoastaan arvopaperien ottamiseksi kaupankäynnin kohteeksi säännellyllä markkinalla, jolla samanlajisia arvopapereita on jo otettu kaupankäynnin kohteeksi, se voidaan julkistaa kyseisen säännellyn markkinan virallisessa lehdessä riippumatta siitä, julkaistaanko kyseinen virallinen lehti paperiversiona vai sähköisessä muodossa.

2. Ilmoitus on julkistettava viimeistään direktiivin 2003/71/EY 14 artiklan 1 kohdan mukaista esitteen julkistamista seuraavana arkipäivänä.

3. Ilmoituksen on sisällettävä seuraavat tiedot:

a) liikkeeseenlaskijan tunnistetiedot;

b) niiden arvopaperien tyyppi, laji ja määrä, joita tarjotaan tai joita haetaan kaupankäynnin kohteeksi edellyttäen, että kyseiset tiedot ovat käytettävissä ilmoituksen julkistamisen ajankohtana;

c) tarjouksen/kaupankäynnin kohteeksi ottamisen suunniteltu aikataulu;

d) tieto siitä, että esite on julkistettu ja mistä sen voi saada;

e) tieto siitä, missä ja millä aikavälillä paperiversio on yleisön saatavilla;

f) sen päivämäärä.

10 artikla

Luettelo hyväksytyistä esitteistä

Toimivaltaisen viranomaisen verkkosivustossa direktiivin 2003/71/EY 14 artiklan 4 kohdan mukaisesti julkaistussa hyväksyttyjen esitteiden luettelossa on oltava maininta siitä, miten kyseiset esitteet ja ohjelmaesitteet on julkistettu ja mistä ne ovat saatavilla.

III LUKU

MAINONTA

11 artikla

Mainontaan liittyvien ilmoitusten levittäminen

1. Kun on levitetty mainontaan liittyvä ilmoitus, joka liittyy yleisölle tarjoamiseen tai kaupankäynnin kohteeksi säännellyillä markkinoilla ottamiseen, ja kun myöhemmin julkistetaan esitteen täydennys, koska ilmenee tai havaitaan merkityksellinen uusi seikka, olennainen asiavirhe tai epätarkkuus, joka liittyy esitteessä olevaan tietoon, on levitettävä muutettu mainontaan liittyvä ilmoitus, jos merkityksellinen uusi seikka, olennainen asiavirhe tai epätarkkuus, joka liittyy esitteessä olevaan tietoon, muuttaa aiemmin levitetyn mainontaan liittyvän ilmoituksen sisällön epätarkaksi tai harhaanjohtavaksi.

2. Muutetussa mainontaan liittyvässä ilmoituksessa on viitattava aiempaan mainontaan liittyvään ilmoitukseen ja täsmennettävä, että aikaisempaa ilmoitusta on muutettu, koska se sisältää harhaanjohtavia tai epätarkkoja tietoja, ja näiden kahden ilmoituksen version väliset erot on eriteltävä.

3. Muutettu mainontaan liittyvä ilmoitus on levitettävä viipymättä täydennyksen julkistamisen jälkeen. Muutettu mainontaan liittyvä ilmoitus on levitettävä vähintään samalla tavoin kuin alkuperäinen ilmoitus, suullisesti levitettyjä mainontaan liittyviä ilmoituksia lukuun ottamatta.

Velvollisuutta muuttaa mainontaan liittyvä ilmoitus ei enää sovelleta, kun tarjouksen voimassaolo on lopullisesti päättynyt tai sen jälkeen, kun säännellyillä markkinoilla tapahtuva kaupankäynti on aloitettu sen mukaan, kumpi näistä tapahtuu myöhemmin.

4. Jos direktiivin 2003/71/EY mukaista esitettä ei vaadita, mainoksiin on sisällytettävä sitä koskeva huomautus, jollei liikkeeseenlaskija, tarjoaja tai säännellyillä markkinoilla kaupankäynnin kohteeksi ottamista hakeva osapuoli päätä julkistaa direktiivin 2003/71/EY, asetuksen (EY) N:o 809/2004 ja tämän asetuksen mukaista esitettä.

12 artikla

Johdonmukaisuus direktiivin 2003/71/EY 15 artiklan 4 kohtaa sovellettaessa

Suullisesti tai kirjallisesti mainonta- tai muihin tarkoituksiin julkistetut tiedot yleisölle tarjoamisesta tai kaupankäynnin kohteeksi säännellyillä markkinoilla ottamisesta eivät saa

a) olla ristiriidassa esitteen sisältämien tietojen kanssa;

b) viitata tietoihin, jotka ovat ristiriidassa esitteen sisältämien tietojen kanssa;

c) esittää olennaisesti vääristynyttä kuvaa esitteen sisältämistä tiedoista, esimerkiksi jättämällä mainitsematta kielteisiä näkökohtia tai antamalla niille vähemmän huomiota kuin myönteisille näkökohdille;

d) sisältää liikkeeseenlaskijaa koskevia vaihtoehtoisia tuloksellisuutta kuvaavia lukuja, paitsi jos ne sisältyvät esitteeseen.

Sovellettaessa a–d alakohtaa esitteen sisältämät tiedot koostuvat esitteessä olevista tiedoista, jos se on jo julkistettu, tai esitteeseen jatkossa tulevista tiedoista, jos esite julkistetaan myöhemmin.

Sovellettaessa d alakohtaa vaihtoehtoiset tuloksellisuutta kuvaavat luvut koostuvat tuloksellisuutta kuvaavista luvuista, jotka ovat muita taloudellisia mittareita kuin sovellettavassa tilinpäätösnormistossa määritellyt menneen tai tulevan taloudellisen tuloksen, taloudellisen aseman tai rahavirtojen taloudelliset mittarit.

IV LUKU

LOPPUSÄÄNNÖKSET

13 artikla

Muutokset asetukseen (EY) N:o 809/2004

Muutetaan asetus (EY) N:o 809/2004 seuraavasti:

1. poistetaan 1 artiklan 5 ja 6 kohta;

2. poistetaan 29–34 artikla.

14 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä marraskuuta 2015. Komission puolesta Puheenjohtaja Jean-Claude JUNCKER

(1) EUVL L 345, 31.12.2003, s. 64.

(2) Komission asetus (EY) N:o 809/2004, annettu 29 päivänä huhtikuuta 2004, Euroopan parlamentin ja neuvoston direktiivin 2003/71/EY täytäntöönpanosta esitteiden sisältämien tietojen, esitteiden muodon, viittauksina esitettävien tietojen, julkistamisen ja mainonnan osalta (EUVL L 149, 30.4.2004, s. 1).

(3) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).